4165 Deel van sy plan - Forum 2.0 - jimileroux.com
4165 Deel van sy plan
Posted by Wykus Louw on February 13, 2020 at 8:26am in Padlangs oordenkings
1 In die begin was die Woord, en die Woord was by God, en die Word was God. 2 Hy was in die begin by God. Joh. 1:1-2 BDV
Johannes noem Christus die Logos (“Woord”) van God. In hulle tyd het die Grieke en Jode geglo dat daar ‘n goddelike beginsel, ‘n rede, plan of oorsaak agter die hele skepping lê – ‘n goddelike “logika”. Daardie goddelike beginsel verklaar alles en hou alles bymekaar. Johannes, wat hierdie denke goed geken het, sê egter dat daardie “eerste beginsel” Christus is. Alles het deur Hom ontstaan, en sonder Hom het selfs nie een ding wat bestaan, ontstaan nie. Hy maak die filosofie ‘n Persoon.
Let op: van ewigheid af was die Vader en die Seun sáám. Van ewigheid af was daar wonderlike goddelike gemeenskap. DEUR die Seun en VIR Hom skep God alles. ALLES – ons ingesluit – is daar vir SY behae! Die mooi is egter dit: Christus wil jou en my ook intrek in dieselfde intieme gemeenskap wat Hy met die Vader het. Ons moet deel word van daardie liefde en vrede. Ons is deel van sy groot goddelike plan! Dis wat op jou wag as jy vir Hom “ja” sê!
Hemelse Vader, daar is planne in werking wat te groot vir my is om te verstaan! Dankie, egter, dat ek by u groot plan ingesluit is. Dankie dat U my deel maak van u ewige liefde. Ek WIL daarvan deel wees! Amen.